Chosun Ilbo

Chosun Ilbo (Korea: 조선일보, har. Akhbar Harian Korea), juga dikenali sebagai The Chosun Daily, ialah sebuah akhbar berbahasa Korea yang berperanan sebagai akhbar rujukan rasmi di Korea Selatan dan merupakan antara akhbar tertua yang masih aktif di negara itu.. Ia mempunyai edaran harian lebih daripada 1,800,000 naskhah, dan telah diaudit setiap tahun sejak penubuhan Biro Audit Edaran pada tahun 1993. Selain akhbar cetak, Chosun Ilbo dan syarikat subsidiarinya, Digital Chosun, mengendalikan laman web berita Chosun.com, yang turut menerbitkan berita dalam bahasa Inggeris, Cina, dan Jepun. Sejarah Chosun Ilbo ditubuhkan pada September 1919, dan akhbar Chosun Ilbo sendiri diasaskan pada 5 Mac 1920 oleh Sin Sogu dengan sokongan kewangan daripada Persatuan Perniagaan Daejong. Cho Jin-Tae, timbalan pengerusi Persatuan Perniagaan Daejong, dilantik sebagai presiden pertama akhbar pada 1920. Bagaimanapun, selepas lima bulan, persatuan itu gagal menyalurkan dana yang dijanjikan, menyebabkan hubungan mereka dengan akhbar retak, dan Cho Jin-Tae digantikan oleh Yoo Moon-Hwan pada 15 Ogos 1920. Pada 6 April 1921, selepas hanya setahun penerbitan, Chosun Ilbo terpaksa berehat sementara kerana masalah kewangan. Pada 31 Julai 1940, akhbar menerbitkan artikel editorial keempat bertajuk "Pengajaran Realisme Amerika". Sepuluh hari kemudian, selepas isu ke-6,923, akhbar diisytiharkan dihentikan secara rasmi oleh kerajaan Jepun. Sepanjang dua dekad pertama penubuhannya, akhbar telah disekat empat kali oleh kerajaan Jepun dan isu-isu akhbar telah dirampas lebih 500 kali sebelum 1932. Selepas Korea mencapai kemerdekaan pada 1945, Chosun Ilbo disambung semula selepas tempoh henti penerbitan selama lima tahun tiga bulan. Pada 1 Mac 1999, Chosun Ilbo mengumumkan bahawa mulai 2 Mac 1999, akhbar akan beralih kepada gaya penulisan mendatar dari kiri ke kanan, selari dengan kebanyakan akhbar moden lain, bersempena ulang tahun ke-79. Walaupun berubah gaya, akhbar tetap berikrar mengekalkan penggunaan aksara hanja. Oleh itu, isu 1 Mac 1999 (No. 24305) menjadi isu terakhir yang dicetak secara menegak dari kanan ke kiri, dan sejak 2 Mac 1999, semua isu diterbitkan dalam gaya mendatar moden dari kiri ke kanan. Subsidiari Selain daripada akhbar harian, syarikat Chosun Ilbo juga menerbitkan beberapa penerbitan lain, termasuk Weekly Chosun, Monthly Chosun, Digital Chosun, Edu-Chosun dan ChosunBiz. Kontroversi Chosun Ilbo secara tradisi mengambil pendirian tegas menentang Korea Utara. Contohnya, akhbar ini menentang Sunshine Policy Presiden Korea Selatan Kim Dae-jung, yang bertujuan untuk berhubung dan bekerjasama dengan Korea Utara, merapatkan jurang ekonomi dan memulihkan komunikasi antara kedua-dua Korea. Pendirian tegas ini menyebabkan akhbar itu mendapat kritikan hebat dan ancaman dari Korea Utara. Pada 6 April 2019, Deutsche Welle menggambarkan Chosun Ilbo sebagai "saluran yang terkenal dengan laporan yang meragukan dan bermotif politik" mengenai Korea Utara. Contohnya, pada 31 Mei 2019, akhbar melaporkan bahawa diplomat utama nuklear Korea Utara, Kim Hyok-chol telah dihukum mati oleh skuad penembak kerajaan Korea Utara, berdasarkan sumber tidak dikenal pasti.. Bagaimanapun, pada 2 Jun 2019, diplomat itu dilihat hadir di konsert, duduk berdekatan dengan pemimpin Korea Utara, Kim Jong Un, menunjukkan laporan akhbar itu tidak tepat. Selain itu, Chosun Ilbo pernah dituntut oleh pengajar terkenal EBS, Choi Tae-seong, kerana artikel akhbar itu memfitnah beliau sebagai penyokong Korea Utara. Akhbar ini juga dituduh sebagai chinilbanminjokhaengwi (pro-Jepun, antinasional) kerana kontroversi sokongan terhadap Korea ketika dijajah Jepun. Pada 2005, kerajaan Korea Selatan dan aktivis nasionalis menyiasat sama ada Chosun Ilbo bersubahat dengan Empayar Jepun, kerana akhbar itu menerbitkan artikel yang memuji keluarga diraja Jepun secara berlebihan antara 1938–1940. Selain itu, sehingga 1987, akhbar ini juga dilaporkan memberi liputan positif terhadap rejim tentera diktator di Korea Selatan. Pada 2002, pihak pendakwaan menuntut hukuman tujuh tahun penjara dan denda 12 bilion won terhadap pengerusi Chosun Ilbo, Bang Sang-hoon, atas tuduhan pengelakan cukai dan penggelapan dana syarikat. Beliau dituduh mengelak 6.2 bilion won cukai hadiah dan korporat serta menggelapkan 4.5 bilion won daripada dana syarikat. Pada 29 Jun 2006, beliau didakwa lagi kerana mengelak 2.35 bilion won cukai hadiah melalui pemindahan saham nominal kepada anaknya dan menyalahgunakan 2.57 bilion won dana syarikat untuk meningkatkan modal dalam syarikat-syarikat sekutu seperti Jogwang Publishing dan Sports Chosun. Mahkamah Agung akhirnya menjatuhkan hukuman tiga tahun penjara dengan penangguhan empat tahun dan denda 2.5 bilion won kerana pengelakan cukai dan salah guna dana syarikat. Catatan Pautan luar Media berkaitan Chosun Ilbo di Wikimedia Commons Tapak sesawang rasmi (dalam bahasa Inggeris)